En mann i 60-årene fra Innherred er tiltalt for å ha skrevet truende og hatefulle ytringer rettet mot Ap-nestleder Hadia Tajik.

Det var ikke Tajik selv som anmeldte forholdet, opplyser politiadvokat Kjersti Brandtsegg Moe til Trønder-Avisa.

– Det var undersøkelser som viste at den tiltalte hadde kommet med ytringene på Facebook og det var politiet som opprettet saken, sier Moe.

Det var 20. september i fjor mannen kom med truslene som en kommentar under en artikkel som omtalte Tajik.

«Måtte du råtne i helvette din dritkjerring ... Hun er og blir muslimsk. Vil hun rette våpen mot sine muslimske brødre eller skyte på oss om vi kommer i konflikt med folket hennes. Før driten i giljotinen, æ drar gledelig i snoren så øksen faller.», skrev han.

Tajik ønsket ikke å kommentere saken.

– Tajik svarer ikke på spørsmål om trusler og egen sikkerhet, skriver Tajiks rådgiver, Halvard Hølleland, i en SMS.

Rettssaken starter i Inntrøndelag tingrett 13. november.

(©NTB)